U Zagrebu, 28. veljače 2020.

**Predmet: opis poslova Revizijskog odbora**

Nadzorni odbor je sukladno odredbama Kodeksa korporativnog upravljanja na svojoj 22. sjednici održanoj dana 17. prosinca 2019. donio Odluku o utvrđivanju trajanja mandata članova Revizijskog odbora, Hrvoja Patajca, Željka Lovrinčevića i Vitomira Palineca. Kodeks korporativnog upravljanja određuje i da opis poslova svakog odbora nadzornog odbora pa tako i Revizijskog odbora mora biti dostupan bez naknade na mrežnim stranicama društva.

Slijedom navedenog, u nastavku se daje prikaz poslova Revizijskog odbora:

* Poslovi članova Revizijskog odbora koji su opisani u Poslovniku o radu Revizijskog odbora:

Odbor u okviru svojih ovlaštenja i odgovornosti, djelujući sukladno Zakonu o reviziji, Uredbi (EU) br. 537/2014, Kodeksu korporativnog upravljanja Zagrebačke burze d.d. i Hrvatske agencije za nadzor financijskih usluga te drugim primjenjivim propisima, obavlja osobito sljedeće poslove:

• izvješćuje Nadzorni odbor o ishodu zakonske revizije te objašnjava na koji način je zakonska revizija pridonijela integritetu financijskog izvještavanja i objašnjava ulogu Odbora u tom procesu;

• prati proces financijskog izvještavanja i dostavlja preporuke ili prijedloge za osiguravanje njegovog integriteta;

• glede financijskog izvještavanja prati djelotvornost sustava unutarnje kontrole kvalitete i sustava upravljanja rizicima te, ako je to primjenjivo, internu reviziju, bez kršenja svoje neovisnosti;

• prati obavljanje zakonske revizije godišnjih financijskih izvještaja i godišnjih konsolidiranih financijskih izvještaja, uzimajući u obzir sve nalaze i zaključke Ministarstva financija;

• ispituje i prati neovisnost revizorskog društva, a posebno prikladnost pružanja nerevizorskih usluga koje podliježu njegovu prethodnom odobrenju, nakon što su na odgovarajući način procijenjene prijetnje neovisnosti i primijenjeni zaštitni mehanizmi;

• odgovoran je za postupak izbora revizorskog društva te predlaže imenovanje revizorskog društva i daje preporuke o uvjetima njegovog angažmana;

• nadgleda rotaciju ovlaštenih revizora unutar revizorskog društva;

• prati integritet financijskih informacija društva, a osobito ispravnost i dosljednost računovodstvenih metoda koje koristi društvo i grupa kojoj pripada, uključivši i kriterije za konsolidaciju financijskih izvještaja društva koja pripadaju grupi;

• najmanje jednom godišnje procjenjuje kvalitetu sustava unutarnje kontrole i upravljanja rizicima, s ciljem da se glavni rizici kojima je društvo izloženo (uključujući i rizike povezane s pridržavanjem propisa) na odgovarajući način identificiraju i javno objave te da se njima na odgovarajući način upravlja;

• osigurava učinkovitost sustava interne revizije, osobito putem izrade preporuka prilikom odabira, imenovanja, ponovnog imenovanja i smjene rukovoditelja odjela za internu reviziju i glede sredstava koja mu stoje na raspolaganju te procjene postupka rukovodećeg kadra povodom nalaza i preporuke interne revizije;

• razmatra učinkovitost vanjske revizije i postupanje višeg rukovodećeg kadra u skladu s preporukama vanjskog revizora;

• istražuje okolnosti vezane uz otkaz vanjskog revizora i daje odgovarajuće preporuke Nadzornom odboru;

• može od revizorskog društva, managementa ili bilo kojeg zaposlenika Društva zatražiti sve informacija potrebne za izvršenje uloge Odbora, te od Uprave i Interne revizije zatražiti pisana mišljenja koja se prema potrebi, mogu priložiti materijalima koji se podnose Nadzornom odboru;

• provodi druge zadatke po nalogu Nadzornog odbora.

* Revizijski odbor obavlja i druge dužnosti koje su utvrđene Zakonom o reviziji, Kodeksom korporativnog upravljanja i drugim primjenjivim aktima.